Omnibus presentes litteras inspecturis, Stephanus, dictus Tate-Saveur, baillivius Senon., in Domino salutem. Notum facimus quod in nostra presentia constituti vir religiosus abbas Sancti-Remigii Senon., pro se et conventu suo, Stephanus dictus Moursez, Dyonisius dictus Angelez et Regnardus dictus Gaidous, pro hominibus ville de Eschegiis procuratoris habentes potestatem et mandatum speciale ab ipsis hominibus recognoscendi ea que inferius sunt notata, videlicet dictus abbas pro se et conventu suo et dicti Stephanus Dyonisius et Regnardus, procuratores pro ipsis hominibus, recognoverunt coram nobis quod cum querela inter ipsos religiosos et alios dominos dicte ville, ex una parte, et dictos homines, ex altera. verteretur super hoc quod ipsi religiosi et dicti alii domini dicte ville petebant ab unoquoque dictorum hominum et ab heredibus eorumdem, quocienscunque uxores ducebant, unum ferculum in valore trium solidorum, quod ipsi de dicta querela seu contentione pacificaverunt in hunc modum: quod quilibet dictorum hominum et heredum ipsorum quocienscunque aliquem dictorum hominum aut aliquem de suis heredibus contingerit matrimonialiter copulari, solvent ipsis religiosis et ipsis dominis decem et octo denarios turon. pro ferculo supradicto, quamdiu erunt morantes seu manentes in villa de Eschegiis supradicta. In cujus rei testimonium et munimen, presentibus litteris sigillum nostrum ad petitionem dictarum partium duximus apponendum. Datum, die dominica qua cantatur isti sunt dies, anno Domini Mº CCº Lº nono.